Həsən Məcidov

Həsənağa (Həsən) Əli oğlu Məcidov () — Azərbaycan memarı, Azərbaycan SSR Dövlət Tikinti və Arxitektura İşləri Komitəsinin sədri (1959–1960), Azərbaycan SSR əməkdar inşaatçısı (1960).

 Həyatı 
Həsən Məcidov 1914-cü ildə Bakıda sənətkar ailəsində anadan olmuşdur. O, orta məktəbi bitirərək Azərbaycan Sənaye İnstitutuna daxil olmuş, 1937-ci ildə buranın memarlıq-tikinti fakültəsini bitirmişdir. Tələbəlik illərində "Azərdövlətlayihə" Dövlət Layihə  İnstitutunda texnik, ali məktəbi bitirdikdən sonra isə bu institutunda memar vəzifəsində işləmişdir.

Böyük Vətən müharibəsi illərində Həsən Məcidov Sovet Ordusu sıralarına qatılmış və döyüşlərdə yaralanaraq 1946-cı ildə ehtiyata buraxılmışdır. Bundan sonra o, yenidən yaradıcılıq fəaliyyəti göstərmiş, bir sıra ictimai-mənzil binalarının layihələrini işləyib hazırlamışdır. Bir müddət layihə idarəsinin baş mühəndisi olan Həsən Məcidov 1948-ci ilin fevral ayından "Azərdövlətlayihə" İnstitutunun 2 №-li memarlıq emalatxanasının rəhbəri vəzifəsində işləmişdir. 1954-cü ildən Azərbaycan Politexnik İnstitutunda memarlıq konstruksiyaları dosenti olmuşdur.

Həsən Məcidov Azərbaycan Memarlar İttifaqı Rəyasət Heyətinin üzvü olmuş, XXX və XXXI Bakı şəhər partiya konfranslarında Azərbaycan KP Bakı Komitəsi üzvlüyünə namizəd göstərilmişdir.

Həsən Məcidovun layihəsi əsasında 1960-cı ildə V. İ. Leninin anadan olmasının 90 illiyi münasibətilə hazırkı Muzey Mərkəzi tikilib və 1961-ci ildə Moskvadakı V. İ. Lenin Muzeyinin filialı kimi istismara verilib. Həsən Məcidov Azərbaycanda digər layihələrin də müəllifi olmuşdur – Binədə Bakı təyyarə limanı, "Bakı" mehmanxanası, Naxçıvanda Dövlət Musiqili Dram Teatrının binası (1964), Dzerjinski adına mədəniyyət sarayı (1948, hal-hazırda Dövlət Təhlükəsizlik Xidmətinin Mədəniyyət Evinin binası kimi fəaliyyət göstərir) , Məşədi Əzizbəyov metro stansiyasının binası (hal-hazırda bu bina Koroğlu metro stansiyasının binası kimi fəaliyyət göstərir). Bunlardan başqa, Həsən Məcidov çox sayıda yaşayış binasının, kinoteatrın, klubun və digər növlü binaların da memarıdır.

Həsən Məcidov V Çağırış Azərbaycan Ali Sovetinin (1959–1962) üzvü olmuşdur.

 Mükafatları 
 "İgidliyə görə" medalı (SSRİ)
 "Qafqazın müdafiəsinə görə" medalı
 "1941–1945-ci illər Böyük Vətən müharibəsində Almaniya üzərində qələbəyə görə" medalı
 "Şərəf nişanı" ordeni
 Azərbaycan SSR əməkdar inşaatçısı

 Xatirəsi 
2014-cü il dekabrın 15-də Həsən Məcidovun 100 illik yubileyi ilə əlaqədar layihəsininnin müəllifi olduğu Bakı Muzey Mərkəzinin divarında memarın adı yazılmış xatirə lövhəsinin açılışı olmuşdur.

2016-cı ilin may ayında Azərbaycan Memarlar İttifaqının 80 illik yubileyinə həsr olunmuş poçt markaları buraxılıb. Markalardan birində Həsən Məcidov və Bakı Muzey Mərkəzinin binası təsvir olunub.

 İstinadlar 

 Mənbə 


Kateqoriya:Azərbaycan memarları
Kateqoriya:Bakı şəxsləri
Kateqoriya:SSRİ memarları
Kateqoriya:Azərbaycan SSR Ali Sovetinin V çağırış deputatları
Kateqoriya:Sovet İttifaqı Kommunist Partiyasının üzvləri